रात छिटकती चाँदनी से भीगी, तारों से सजी-धजी नायिका लग रही थी। आसमान साफ़ था। 'ओ! कितने सारे तारे!' बेटी चहककर बोली। "हाँ, और ये रंग-बिरंगे भी हैं।" मैंने उनका ध्यान खींचा। "दिल्ली में तो इतने तारे कभी नहीं दिखे, रंग-बिरंगे तारों की बात तो छोड़ ही दो।" बेटा बोला। हम आसमान से छन-छनकर आती चाँदनी में नहाते घंटों बैठे रहे। हवा की शीतलता तन-मन को गुदगुदा रही थी। पहाड़ के कुछ फूल और पत्ते मैदानी इलाकों से भिन्न स्पंजी, अलग-अलग आकार लिए खिले रंगों से मन मोह रहे थे। चाँदनी में उनका सौंदर्य निखर आया था। रात का दूसरा पहर बीतने लगा, हवा में ठंडक भरने लगी, कंपकपाहट तो नहीं मगर सिहरन महसूस होने लगी तो हमने तारों से विदा माँगी, चाँदनी को खिड़की से अंदर आने का न्योता दिया और कमरे में आ गए। बिस्तर पर आते ही मीठी नींद ने बाँहों में भर लिया। सुबह तड़के आँख खुली तो शरीर में ताज़गी और मन में स्फूर्ति का एहसास हुआ। उषा अपनी स्वर्णिम आभा को शीशे के पार धकेलती, हमारे दरवाज़े पर दस्तक देने लगी। चिड़िया की चहचहाट प्रात: संगीत से कम न था। हमने दरवाज़ा खोला और उषा का स्वागत किया। बाहर निकलकर फूलों से शुभ प्रभात कहा और घाटी को निहारा, जहाँ पेड़ों के बीच मकान खिलौने से दिख रहे थे। हरी भरी वादियों ने हमारे लिए बाँहें फैला दीं और हम सिमट चले उसके आगोश में।